钦定古今图书集成/理学汇编/经籍典/第082卷 > 程迥周易古占 > 《重卦第五》
## 钦定古今图书集成/理学汇编/经籍典/第082卷 > 程迥周易古占 > 《重卦第五》

阴阳之运，极六月而反，此八卦不得不重也。今每卦
之下曰“某下某上”，是三画之卦相配而六也。然丽于
数者亦递升而倍。故以两仪乘八卦至四，则其别一
十有六，此《大衍》十有二变得之。以四象乘八卦至五，
则其别三十有二，此《大衍》十有五变得之。以八卦乘
八卦至上，则其别六十有四，此《大衍》十有八变而成
卦也。